Najmenšie deti zvyčajne trpezlivo učíme, čo je správne, a čo nie. U väčších detí je to komplikovanejšie, keďže časom majú trocha iné priority ako my.
Väčšie deti nerobia veci správne nie preto, že by nevedeli, čo je správne a čo nie. Niekedy skúšajú, ako sme im nastavili hranice, alebo je pre nich jednoducho v danej chvíli dôležité niečo úplne iné.
Ako však dosiahnuť, aby chceli robiť to, čo je správne? Ako sa vyhnúť konfliktom a nedorozumeniam? Na začiatok pomôže prvá pomoc v podobe týchto dvoch stratégií.
Zostaňte v spojení
Azda najdôležitejšie pravidlo a stratégia. Pretože väčšina konfliktov a nedorozumení medzi dieťaťom a rodičom vzniká práve z nedostatku "spojenia".
Niekedy na to stačí naozaj málo – odložiť telefón, vyhradiť si aspoň pol hodinu výhradnej pozornosti venovanej dieťaťu (neprerušovanej akoukoľvek ďalšou činnosťou).
Pokúste sa v týchto chvíľach nenapomínať dieťa, neopravovať ho v správaní, iba si užívať spoločné chvíle, počúvať ho a komunikovať s ním.
Dôležitá je v tejto stratégii pravidelnosť. Pre váš vzájomný vzťah je nevyhnutné, aby ste si pre dieťa našli čas, kedy sa budete výlučne venovať jemu. Zároveň si veľmi pravdepodobne po niekoľkých dňoch všimnete, že váš drobec je ochotnejší spolupracovať a chce vás "nasledovať".
Overte nastavenie hraníc
Niekedy veľmi pomôže zamyslieť sa nad tým, ako má dieťa nastavené hranice. V tom, čo je pre vás akceptovateľné, a čo už nie. Či rozumie, čo od neho vyžadujete. Či hranice nie sú príliš striktné a nevyvolávajú odpor a zbytočné rebelantstvo.
Alebo naopak, sú príliš voľné, dieťa sa necíti bezpečne a svojím správaním vám to dáva najavo. Hranice sa, pochopiteľne, aj menia, ako dieťa rastie, je potrebné vždy znova a znova ich definovať tak, aby boli primerané jeho veku a schopnostiam.
Hranice ho totiž učia tomu, čo je správne, a pokiaľ ich nastavujete citlivo a empaticky, dieťa je ochotnejšie a schopnejšie ich prijať a akceptovať.
Správne nastavené hranice pomáhajú budovať sebadisciplínu u detí, ktorá je dôležitá po celý život človeka a pomáha nám správne sa rozhodovať v náročných situáciách.